CPN บวก 4% โบรกฯชูเป้า 60 บ. ชี้โควิดคลี่คลายหนุนลูกค้าฟื้น ดันรายได้ Q4 โต
CPN บวก 4% โบรกฯมองโควิดคลี่คลายศูนย์การค้ากลับมาเปิดได้ คาดจำนวนลูกค้าค่อยๆ ฟื้นตัว จะช่วยหนุนรายได้ไตรมาส 4 กลับมาดีขึ้น ส่วนการเข้าซื้อ SF จะเป็นการขยายพอร์ตและสร้างโอกาสเติบโตมากขึ้นในระยะยาว ชูเป้า 60 บ. 
14 ต.ค. 2564

ผู้สื่อข่าวรายงานว่าวันนี้ (14 ต.ค. 2564) ราคาหุ้น บริษัท เซ็นทรัลพัฒนา จำกัด (มหาชน) หรือ CPN ณ เวลา 10:44 น. อยู่ที่ระดับ 57.50 บาท เพิ่มขึ้น 2.00 บาท หรือ 3.60% โดยทำจุดสูงสุดที่ 57.75 บาท และทำจุดต่ำสุดที่ 56.00 บาท ด้วยมูลค่าการซื้อขาย 456.05 ล้านบาท

บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) ระบุในบทวิเคราะห์ (14 ต.ค. 2564) ว่าการที่ศูนย์การค้ากลับมาเปิดได้และการระบาดของโควิดเริ่มคลี่คลาย คาดว่าจะทำให้จำนวนลูกค้าเข้าศูนย์การค้าค่อยๆ ฟื้นตัว หนุนรายได้จะกลับมาดีขึ้นตั้งแต่ไตรมาส 4/2564 ส่วนการเข้าซื้อ SF จะเป็นการขยายพอร์ตโครงการศูนย์การค้าของ CPN และสร้างโอกาสเติบโตมากขึ้นในระยะยาว ทั้งนี้แนะนำ “ซื้อ” ราคาเป้าหมาย 60 บาท
 